Sag T-465/09

Ivan Jurašinović

mod

Rådet for Den Europæiske Union

»Aktindsigt — forordning (EF) nr. 1049/2001 — anmodning om aktindsigt i rapporter fra Den Europæiske Unions observatører, der opholdt sig i Kroatien fra den 1. til den 31. august 1995 — afslag på aktindsigt — risiko for indgreb i beskyttelsen af internationale forbindelser — tidligere udbredelse«

Sammendrag – Rettens dom (Anden Udvidede Afdeling) af 3. oktober 2012

Den Europæiske Unions institutioner – ret til aktindsigt – forordning nr. 1049/2001 – undtagelser til retten til aktindsigt – særlig ordning for klassificerede dokumenter – manglende klassificering af et dokument – ingen indvirkning på muligheden for den institution, der modtager en begæring, for at afslå aktindsigt heri på grundlag af undtagelsen vedrørende beskyttelsen af internationale forbindelser, henset til det pågældende dokuments følsomme indhold

Jf. afgørelsens tekst. (jf. præmis 22-25)

Jf. afgørelsens tekst. (jf. præmis 26-28)

Undtagelsen vedrørende beskyttelsen af offentlighedens interesser for så vidt angår internationale forbindelser, der er fastsat i artikel 4, stk. 1, litra a), i forordning nr. 1049/2001 om aktindsigt i Europa-Parlamentets, Rådets og Kommissionens dokumenter, begrunder Rådets afslag på aktindsigt i rapporterne fra Den Europæiske Unions observatører, som opholdt sig i Kroatien, i Knin-området, fra den 1. til den 31. august 1995. Udbredelsen af disse rapporter kunne nemlig have skadet de formål, som Unionen forfulgte i den vestlige balkanregion – dvs. at bidrage til fred, stabilitet og en varig regional forsoning, bl.a. med henblik på, i forhold til Unionen, at styrke integrationen af landene i denne region – og kunne følgelig have skadet de internationale forbindelser, eftersom en sådan udbredelse ville have afsløret Det Europæiske Fællesskabs Overvågningsmissions observationer eller vurderinger vedrørende den politiske, militære og sikkerhedsmæssige situation i en afgørende fase i konflikten mellem de kroatiske styrker og Forbundsrepublikken Jugoslaviens styrker. En afsløring af disse oplysninger kunne skabe eller forstærke had eller spændinger mellem de forskellige grupperinger i de lande, der havde deltaget i konflikten i Det Tidligere Jugoslavien, eller mellem de lande, der er udsprunget af Jugoslavien, og således svække den tillid, som de vestlige balkanstater havde til denne integrationsproces. (jf. præmis 39 og 40)

Jf. afgørelsens tekst. (jf. præmis 47-49)

Artikel 9 i forordning nr. 1049/2001 om aktindsigt i Europa-Parlamentets, Rådets og Kommissionens dokumenter fastsætter en særlig ordning for aktindsigt i klassificerede dokumenter, navnlig hvad angår de personer, der skal behandle begæringer om aktindsigt og nødvendigheden af forudgående samtykke fra den, fra hvem dokumentet hidrører. I øvrigt fremgår det af nævnte forordnings artikel 9, stk. 4, at et afslag på at give aktindsigt i et klassificeret dokument skal begrundes på en sådan måde, at de i denne forordnings artikel 4 beskyttede interesser ikke lider skade. Det fremgår imidlertid på ingen måde af disse bestemmelser, at en manglende klassificering af et dokument hindrer den institution, der modtager en begæring, i at nægte at give aktindsigt heri på grund af risikoen for indgreb i beskyttelsen af offentlighedens interesse for så vidt angår internationale forbindelser med den begrundelse, at dokumentet indeholder følsomme oplysninger. (jf. præmis 51)